Балон във въздуха
Участниците  се разпределят на няколко групи с приблизително равен брой участници. Ръководителят дава на всяка група по един балон. След сигнал за започване, дете от групата подхвърля балона нагоре. Целта е той да не падне на терена. Играта продължава определено време. Всяко докосване на балона до терена се счита за грешка. Победител е групата, допуснала най-малко грешки.

Прави това, прави така
Участниците се нареждат в полукръг. Ръководителят на играта застава на такова място, че да могат да виждат всички. Той им обяснява, че ще изпълнява най-различни движения с ръцете, краката, главата, тялото, които ще бъдат съпровождани от думите „Прави това” или „Прави така”.
Децата трябва да повтарят движенията, но само  когато казва „Прави така”. 
За всяка грешка се дава наказателна точка. Играе се определено време. За победители се определят децата, получили най-малко наказателни точки.

Игра с кубчета
Участват два отбора с равен брой играчи, които образуват два отделни кръга. На всеки отбор се дава по една кутия с 10 кубчета, които се поставят на терена, на известно разстояние от играчите. След сигнал за започване играчите отиват при кутиите, изваждат кубчетата и нареждат с общи училия предварително уточнена фигура. / Плътна стена от кубчета, стена с два реда, пирамидална кула със или без прозорчета и т.н./. Отборът, който се справи със задачата извиква хорово „Готово!” След като провери качеството на изпълнение, ръководителят обявява отбор победител. Победител може да е вторият отбор, ако е изпълнил по-добре задачата.
Играта е подходяща и за класната стая, без тичане до кутиите с кубчета.

Събирай бързо
Участниците се разделят на два отбора с равен брой играчи. Предварително се начертават два кръга с диаметър около 5 м.  Всеки отбор застава около своя кръг. Около центровете на кръга на приблизително еднакво разстояние от линията се нареждат  толкова кубчета / или други малки предмети/, колкото е броят на играчите.
При сигнал от ръководителя играчите от двата отбора влизат в кръговете, вземат по 1 кубче и по най-бързия начин се връщат на първоначалните си места. 

Не бързайте
Участниците в играта се нареждат в една редица. На 7-8 м пред тях застава ръководителят. Той подава различни команди, които играчите трябва да изпълнят само ако се предхождат от думите „моля” или „група”. Например:”Моля, обърнете се надясно!”, „Група, наляво!”. Играчите, които допуснат грешка, трябва веднага да излязат една крачка напред. След определено предварително време играта се прекратява. За победител се обявява играчът, останал на първоначалното си място в редицата. Последен се класира участникът, направил най-много крачки напред.

Светофар
В тази игра един от играчите е светофарът, а останалите играчи се опитват да стигнат до него и да го докоснат.
В началото на играта всички участници се намират на около 15 крачки от светофара. Светофарът се обръща с гръб към състезателите и дава команда „Зелено!”. В този момент всички играчи имат право да се придвижват напред, докато не чуят команда „Червено!”. При тази команда светофарът се обръща към участниците и всички, който се движат, изгарят и напускат играта. Победител е този, който пръв докосне светофара и на свой ред става светофар за следващата игра.

Командоси

Класът се разделя на два/три отбора. Целта на играта е да се достигне до срещуположната стена във физкултурния салон. 
Всеки отбор застава близо до едната стена, подреден в колона. Всички участници са с разтворени крара. Играчът, който се намира накрая на колоната се промушва между краката на останалите участници и застава най-отпред. След това извиква „тръгвай” и това е сигнал за следващия играч от отбора да повтори действието. Победите е отборът, достигнал пръв срещуположната стена. 
/За да няма сръдни и коментари, разделете децата в момичешки и момчешки отбори ;)/

Внимание, мечка!

Избира се дете, което ще играе ролята на мечката. Всички останали играчи се нареждат зад предварително начертана „къща”, затварят си очите и на „мечката” се дава определено време да се скрие. /Може с броене до 10/. След това всички започват да я търсят. Този играч, който види мечката, вика към останалите: „Внимание, мечка!” и всички започват да тичат обратно към къщи. Всички хванати от мечката стават на свой ред мечки за следващата игра.Играта продължава, докато не бъдат уловени всички търсачи.

Вълчо, колко е часът?

Един играч се избира за вълк и застава с гръб към останалите на около 20 крачки. Останалите играчи се нареждат на линия и викат към вълка: „Вълчо, колко е часът?”. Вълкът отговаря: „Часът е 9.”  Играчите правят 9 крачки напред. Питат три пъти, като на третият път вълкът отговаря с: „Време е за обяд сега!” и тръгва да гони останалите играчи. Те трябва да се върнат на стартовата линия.От уловените от вълка играчи се избира следващият вълк.

Акули

Учениците тичат из игрище/ физк. салон в различни посоки. 
Учителят извиква: Внимание! Акули!
Учениците питат: Колко?
Учителят назовава число и учениците трябва да се групират по толкова, колкото е числото, казано от учителя. / 6 акули – по 6 деца в група и т. н./